Habitatge/Especulació/Okupació – Pàgina 8 – CGTCatalunya\nComunicat de la PAH davant l’anunci del decàleg contra els desnonaments del Govern: Menys recomanacions, i més respectar els drets fonamentals\nDavant l’anunci aparegut el 22 de febrer en alguns mitjans que avança algunes mesures per a evitar desnonaments que anunciarà el ministre d’Economia, Luis de Guindos, i a l’espera de conèixer més detalls, la PAH vol advertir el següent:\nEn primer lloc, segons les informacions aparegudes, les suposades mesures es limitaran a meres “recomanacions” per a les entitats financeres: No necessitem recomanacions, sinó una legislació garantista que protegeixi els drets fonamentals de la ciutadania. Aquests anys de crisis en els quals la PAH acumula una gran experiència de negociacions amb la banca ens han demostrat que la intervenció pública no es pot limitar a apel·lar a la bona voluntat de bancs i caixes, perquè aquestes entitats són empreses l’objectiu de les quals és fer el màxim benefici per a repartir-lo entre els seus accionistes. Seria inacceptable deixar que segueixin sent els bancs els que decideixin, en funció dels seus interessos i no de les condicions objectives de les famílies, qui se salven del deute i el desnonament, i qui no.\nEn segon lloc, s’anuncien com mesures incentius fiscals i noves partides del ICO. Exigim que qualsevol mesura que s’aprovi sigui realment per a ajudar a les famílies, ja que en el que duem de crisis diverses vegades s’ha anunciat mesures que finalment a qui han beneficiat, una vegada i una altra, ha estat a la banca. Recordem la moratòria ICO, aprovada pel govern anterior, que va acabar sent un absolut fracàs per a les persones afectades. La ciutadania no entendria que les mesures que finalment s’aprovin impliquin més diners públics per a les entitats responsables de la crisi.\nEn tercer lloc, li recordem al Govern que portem ja més de 330.000 execucions hipotecàries i que per tant hi ha centenars de milers de famílies que ja han sofert l’injust procediment d’execució espanyol, quedant-se amb un deute per a tota la vida i sense habitatge. Les mesures que s’aprovin han de contemplar a la gent ja afectada, no acceptarem mesures que només serveixin a futur. No acceptarem que se sacrifiqui a milions de persones. Les víctimes de l’estafa immobiliària i financera exigeixen reparació i una segona oportunitat.\nPer tot l’exposat, mantenim la necessitat urgent de legislar per a garantir el dret a la dació en pagament, la moratòria dels desnonaments i la reconversió dels pisos hipotecats executats en lloguer social assequible, i tot això amb caràcter retroactiu. Recordem que estem a punt de començar la recollida de signatures de la Iniciativa Legislativa Popular que durà aquestes propostes al congrés, demostrant quina és la voluntat majoritària de la població espanyola.\nNo necessitem recomanacions ni incentius. Necessitem una legislació que garanteixi el dret a una segona oportunitat i el dret a l’habitatge.\nÚltima hora: es confirmen les sospites de la PAH. Les declaracions del Ministre Guindos són un brindis al sol. La dació en pagament voluntària ja està contemplada en l’ordenament jurídic actual, amb el resultat de sobres conegut.\nPer altra banda ens preocupa i molt les declaracions aparegudes en alguns mitjans on segons sembla la intenció del ministeri és impulsar les execucions extrajudicials. Aquestes execucions representen una altra de les salvatjades legals del nostre ordenament hipotecari i permeten a les entitats fer-se amb l’habitatge sense passar pel jutjat, en un breu període de temps i amb la possibilitat que el banc s’adjudiqui l’habitatge a 1 euro.\nLes declaracions de Guindos suposen un insult per a les centenars de milers de famílies immerses a dia d’avui en un procés executori i el codi de bones conductes un bast intent de rentar la cara al govern després de l’anunci de la reforma laboral i les injustificades càrregues policials dels últims dies.\nPlataforma d’Afectats/des per la Hipoteca (PAH)\n23/02/2012 - 16:25:16\nXavier Trias i Ferran Mascarell inauguren la Filmoteca de Catalunya enmig d’una ensordidora escridassada per part de treballadors de TMB i veïnes del Raval\nJESÚS RODRÍGUEZ | 19/02/2012 – Setmanari Directa\nTot era a punt a les 11h del matí per a la inauguració de la nova Filmoteca de Catalunya i la plaça Salvador Seguí, al barri del Raval de Barcelona. Dues setmanes enrere els mossos d’esquadra i la guàrdia urbana van fer una batuda contra prostitutes, immigrants sense papers i indigents, que segons van explicar a la premsa tenia com a objectiu ‘netejar’ la zona de cara a l’obertura d’aquest nou centre cultural.\nEls i les veïnes, però, no semblava que participessin molt de la filosofia de l’acte. L’assemblea de barri del Raval hi ha desplegat una pancarta denunciant l’expulsió de veïns i veïnes, que els últims anys ha anat acompanyada de la construcció de grans edificis que res tenen a veure amb el barri, com ara, la seu central de la UGT, l’hotel Robadors, i ara, la Filmoteca de Catalunya. La majoria de veïns i veïnes que viuen als carrers adjacents a la zona veuren aquests nous edificis com a amenaces que seran la causa del seu desnonament, i en el millor del casos, recol·locació.\n20/02/2012 - 18:45:00\nManifest de la manifestació de Girona per la defensa dels espais alliberats\nEnguany el CSO Can Kolmo de Girona arriba al seu tercer any d’okupació. Una vegada més seguim reivindicant l’alliberament d’espais per esdevenir una eina contra tota forma d’autoritat i submissió. Perquè aquest sistema ens té encadenats a una forma de vida esclava del treball precari i del consumisme per a benefici econòmic d’uns pocs front a l’empobriment de la majoria.\n13/02/2012 - 15:35:40\nUna manifestació contra els desnonaments a Terrassa acaba amb l’ocupació d’un edifici\nXAVI MARTÍ | 16/12/2011 – Setmanari Directa\nEl 16 de desembre una marxa formada per unes 400 persones que s’ha allargat dues hores ha acabat amb l’ocupació d’un edifici de tres pisos i de nova construcció situat al carrer Pompeu Fabra número 91 de Terrassa. La manifestació, convocada per la Plataforma d’Afectats per la Hipoteca de la ciutat vallesana, anava encapçalada per una pancarta on es podia llegir “Pel dret a l’habitatge. Dació en pagament retroactiva. Stop desnonaments i lloguer social ja!”. Durant la protesta, que ha passat per un gran nombre de carrers, s’ha cridat contra els centenars de desnonaments que es registren cada dia a l’Estat espanyol. En clau local, les pancartes de les manifestants també han servit per denunciar que a Terrassa existeixen 5.000 vivendes buides i desocupades i que, tot i això, es comptabilitzen tres desnonamentsal dia.\n17/12/2011 - 21:21:51\n(Vídeo) Entrevista a Ada Colau, portaveu de la Plataforma d’Afectades per la Hipoteca de Barcelona\nEntrevista a Ada Colau, portaveu de la Plataforma d’Afectades per la Hipoteca de Barcelona.\nUna visió genèrica de la lluita pel dret a l’habitatge i contra els desnonaments, una crida a organitzar-se i la constatació de que sense lluita no s’aconsegueix res.\n16/12/2011 - 12:08:54\nManifestació contra els desallotjaments i els desnonaments el 17 de desembre a Barcelona\nDissabte 17 de desembre a les 18h a la plaça Mossen Clapés, Barcelona (Metro L1 Torras i Bages)\nSuccessives onades especulatives han arrasat Barcelona en el darrer quart de segle. Una rere l’altre, hem sofert les Olimpíades, les places dures (encimentades pels Molins, Nadal i companyia), el 22@, el Fòrum de les Cultures i l’arribada de l’AVE (tren de luxe per connectar capitals). Sant Andreu no ha escapat a l’epidèmia. La macroestació de la Sagrera i els seus “vials” (com el que s’havia de fer al lloc on estava el CSO El Palomar i no es va fer mai) han posat Sant Andreu al punt de mira de l’especulació. Els cinemes Lauren, la Maquinista, l’Heron City i el Corte Inglés en són algunes de les conseqüències.\nLa febre del totxo ha expulsat a moltes persones que no han pogut assumir l’increment del cost de la vivenda; un 1160% des de l’any 1984. Abans, la vivenda era el 10% del pressupost familiar, avui s’enfila més amunt del 40%. Molta gent s’ha quedat sense casa.\n04/12/2011 - 01:26:45\nEl divendres 18 de Novembre a les 19h a Plaça Catalunya: la nostra elecció l’acció. De de l’edifici 15o es va fer una crida per seguir passant a l’acció que ha sigut recolzada per diferents assemblees de barri i va ser aprovada com acció unitària per l’Assemblea General del 12 de Novembre de Plaça Catalunya. Es convoca a una concentra-acció i es demana que es porti material per passar la nit a l’aire lliure.\n– Crida des de l’edfici15o\n15 M / Edifici15o La Nostra elecció: l’Acció.\n16/11/2011 - 01:35:53\nAturar desnonaments o recuperar les llars, una resposta directa i col·lectiva\nL’efectivitat de les campanyes ha fet que els Mossos hagin augmentat la seva força repressora fins al punt d’utilitzar els mateixos mecanismes emprats als desallotjaments.\n25/10/2011 - 12:17:33\nLa CGT de Catalunya es solidaritza amb l’ocupació de l’edifici del carrer Almagro (Nou Barris)\nDes de la CGT de Catalunya volem manifestar la nostra solidaritat i el nostre recolzament a l’ocupació de l’edifici del carrer Almagro a Nou Barris, que es va produir després de finalitzada la manifestació del 15-O a Barcelona.\nLa CGT de Catalunya és conscient de la necessitat en aquests moments d’aquestes accions que suposen una referència important en la lluita contra els desnonaments i la denuncia de l’especulació immobiliària, perquè marquen un camí a seguir, eleven la moral i la confiança en la mobilització i en la lluita, i desarmen ideològicament als mitjans de comunicació al servei del poder.\n22/10/2011 - 15:07:19\nAturem desnonament 29 setembre al c/Sant Pau 109 de Barcelona\nEl proper dijous 29 de setembre a partir de les 6:00 del matí, CONVOQUEM a tothom que pugui venir al c/Sant Pau 109 (metro Paral.lel) de Barcelona per aturar el desnonament d’un bloc de pisos amb 5 famílies. Hi haurà esmorzar popular!\nDoneu el màxim de difusió possible, per tal que entre tot@s aconseguim aturar el desnonament.\n24/09/2011 - 19:53:14\n(Vídeos) Gaztetxe Kukutza (Bilbo)\nAquesta setmana, entre el 21 i 22 de setembre, han desallotjat el Gaztetxe (Centre Social Okupat) de Kukutza, al barri de Rekalde, a Bilbo, una antiga fàbrica abandonada convertida en un espai social per al barri, en un centre d’activisme social i cultural des de fa 13 anys. El lipdub i el vídeo sobre la història de Kukutza mostren molt bé el que era Kukutza i el que significava per al barri. I això no agrada al poder, no li agrada que la gent doni vida als espais abandonats sense tutela de l’Estat, per això els poders polítics prefereixen cedir-los als especuladors per tal que hi facin negoci.\nHan enderrocat Kukutza malgrat la forta resistència, malgrat les multitudinàries protestes i manifestacions. Les forces de l’ordre (ja ho cantava un grup punk als ’80 allò de “perros guardianes del orden y la ley, asesinos a sueldo, abuso del poder”) han actuat amb un salvatgisme increïble, repartint òsties a dojo i posant-se a gust contra els manifestants, bloquejant el barri, robant mòbils i càmeres per tal que no hi hagués testimoni dels seus actes repressius, entrant als bars i locals, fins i tot entrant a l’ambulatori a robar els partes dels manifestants ferits, es tracta de que no hi hagi rastre del seu salvatgisme. Per complementar això s’ha portat a terme una fèrria censura informativa, no ha de quedar cap rastre de l’actuació policial.\nNingú entén la contundència de l’actuació repressiva, venen temps durs o potser és que el franquisme realment no se n’ha anat mai. Ara bé, milers de persones s’han manifestat en contra del desallotjament, i com ja s’ha repetit altres vegades, podran enderrocar els locals però ni acabaran amb les idees ni podran matar els somnis.\n24/09/2011 - 12:52:29\nCGT amb les mobilitzacions pel dret a l’habitatge i contra els desnonaments\nEl passat 10 de setembre a Barcelona es va realitzar la primera trobada estatal d’afectats i totes per les hipoteques. Portaveus de 26 ciutats diferents de Plataformes d’Afectats per les Hipoteques, grups de Stopdesahucios del 15M … van decidir manifestar-se el proper 25 de setembre reclamant el cessament dels desnonaments per motius econòmics en aquest país.\n24/09/2011 - 03:15:18\nVídeo de la convocatòria de manifestacions del 25 de setembre de la Plataforma d’Afectats per les Hipoteques\nEl 25 de Setembre més de 30 ciutats de l’estat espanyol sortiran al carrer pel dret a una vivenda digna i contra els desnonaments.\nMés info a http://afectadosporlahipoteca.wordpress.com/mani-25s/\n22/09/2011 - 15:56:52\nLa Plataforma d’Afectats per les Hipoteques convoca manifestació a Tarragona el 25 de setembre\nConcentració-manifestació a Tarragona contra la política de desnonaments d’ençà l’esclat de la crisi.\nAquesta acció està convocada per la Plataforma d’Afectats per la Hipoteca (PAH), per al diumenge 25 de setembre a les 18h a la Plaça Imperial Tarraco, en el marc d’una jornada de mobilització a ciutats de tot l’Estat espanyol, i compta amb el suport de la Plataforma Ciutadana per la Defensa dels Drets Públics.\n22/09/2011 - 15:47:34\nManifestació contra el frau hipotecari i pel dret a l’habitatge, el 25 de setembre a Girona\nLa Plataforma d’Afectats per la Hipoteca, us convoca a la manifestació que tindrà lloc a Girona, el diumenge 25 de Setembre a les 6 de la tarda al Pont de Pedra, per reivindicar el dret a un habitatge digne i la fi de l’abús del sistema hipotecari espanyol.\nPer la dació en pagament retroactiva, per aturar els desnonaments, per un lloguer social dels habitatges buits.\nPlataforma Afectats Hipoteca – Girona\n20/09/2011 - 22:54:33\nL’escalada repressiva contra la resistència popular als desnonaments ha topat amb una nova iniciativa de la Plataforma d’Afectats i Afectades per les Hipoteques. Sota el nom de Obra Social la PAH, l’organització ha iniciat una campanya de reapropiació ciutadana dels habitatges buits que causen els llançaments judicials, instigats per les entitats bancàries i executats per la policia.\nSegonsla PAH, “s\n18/09/2011 - 23:38:11\n– CONCENTRACIÓ AMB SORPRESA CONTRA ELS DESNONAMENTS\n– MANIFESTACIÓ PEL DRET A L’HABITATGE DIGNE,\n17/09/2011 - 14:00:55\nEntrevista a Hibai Arbide, advocat penalista i membre del Col·lectiu Layret\nLa revista Diagonal entrevista a aquest advocat especialitzat en temes relacionats amb els moviments socials, sobretot en qüestions penals i relacionades amb l’okupació o la llibertat de moviment de les persones.\n01/08/2011 - 11:09:00\n25 juliol, Barcelona: manifestació contra la discriminació dels immigrants i pel dret a una casa\nManifestació contra la discriminació de la Comunitat Africana i en suport als amenaçats de desallotjament de la Nau de Badajoz. [25 de Juliol a les 20hs, C/Badajoz 112 (metro Llacuna)]\nEl proper 25 de juliol es celebra un judici que molt probablement suposarà el desallotjament de la nau ubicada al C/Badajoz, 112. Les seves conseqüències són una mostra més dels abusosi aïllament que patim la comunitat negra africana a Catalunya.\n21/07/2011 - 00:51:00\nLa Plataforma d’Afectades per les Hipoteques considera totalment insuficients les mesures de Zapatero per als hipotecats: “és com tapar una hemorràgia amb una tireta”\nLa Plataforma d’Afectats per la Hipoteca ha reaccionat amb fredor davant les reformes en favor de les llars hipotecades anunciades per Zapatero en el debat sobre l’estat de la nació. La Plataforma d’Afectats per la Hipoteca (PAH) ha ratllat “d’insuficients” les mesures anunciades el 28 de juny pel president del Govern, José Luis Rodríguez Zapatero, per a alleujar la situació de les llars hipotecades.\nEn un dur comunicat, la PAH critica que Zapatero no hagi precisat en què consistiran aquestes mesures però sí hagi deixat clar que aquestes no amenaçaran “la solvència de les entitats financeres”. L’única política precisada pel president del Govern en el debat sobre l’estat de la nació va ser l’augment del sostre salarial no embargable pels bancs en cas d’impagament de la hipoteca. Aquest límit passaria dels actuals 705 euros a 961, ampliables en cas de tenir persones a càrrec. “Aquesta mesura seria com voler parar una hemorràgia aplicant una simple tireta”, s’ha queixat la PAH.\nEl problema per a les organitzacions d’hipotecats segueix sent la persistència del deute amb les entitats prestadores una vegada que s’ha perdut el pis, situació per al qual el Govern no ha anunciat cap reforma concreta. “No impediria que les famílies quedin condemnades per a tota la vida, ja que els deutes hipotecaris romandrien després de la pèrdua de l’habitatge”, destaca la plataforma.\nLa PAH ha recordat que seguirà defensant la dació en pagament amb efectes retroactius, la moratòria dels desnonaments i el lloguer social. “És la solvència de les centenars de milers de famílies que actualment sofreixen els processos d’execució hipotecària la que hauria de preocupar al govern, en lloc de ser tan sensible als interessos de la banca especulativa”, afirma la plataforma en referència al matís introduït pel propi Zapatero sobre la prioritat de la solvència dels bancs i caixes.\nNo obstant això, Afectats per la Hipoteca sí valora com un avanç l’anunci de noves mesures de suport a les llars. “Sí valorem com una victòria el fet que la forta pressió social, protagonitzada en primer lloc pels propis afectats, hagi assolit que finalment el govern es vegi obligat a anunciar mesures”, destaquen. La PAH esmenta en el seu comunicat el fort avanç de la pressió social en favor del dret a l’habitatge i les llars hipotecades. L’extensió de les plataformes d’afectats per diferents punts del territori i el suport del moviment 15M ja han fet possible la paralització de 42 desnonaments.\nStop deshaucios presenta la seva pàgina web\nLa campanya contra els desnonaments segueix dotant-se d’eines d’auto organització. El moviment ha creat una pàgina web http://stopdesahucios.tomalaplaza.net/ que neix amb la vocació de crear una comunitat d’alertes perquè els afectats per les hipoteques puguin posar-se en contacte amb membres de la societat que decideixin impedir el desallotjament del seu habitatge.\nLa pàgina web es vol convertir en una referència per al seguiment i l’organització d’aquesta iniciativa social que ja ha parat més de 40 desnonaments en tot l’estat. La idea és que qualsevol persona afectada pugui pujar la seva pròpia alerta i que aquesta arribi a la resta de la societat.\nEl procediment és ben senzill. Es crea un esdeveniment, es defineix el lloc i l’hora del desnonament, i una vegada verificat, s’avisa als interessats. De forma automàtica es generaran emails i alertes a mòbils que arribaran als que prèviament s’hagin registrat per a rebre-les. Els usuaris poden definir el radi en el qual volen rebre les alertes, que va des dels 5 als 100 quilòmetres.\nL’arquitectura de la pàgina està dissenyada amb programari open data, el que significa que qualsevol participant pot prendre informació d’aquest mapa i configurar el seu propi amb els seus propis esdeveniments. Des de Hacksol, on neix el projecte, aclareixen que utilitzen eines ja existents de programari lliure.\nL’objectiu de la iniciativa és generar un mapa estatal de la situació dels desnonaments, a més d’aconseguir una potent eina que coordini i ajudi a posar en contacte a afectats amb la resta de la societat. L’administració es farà a través del conjunt de col·lectius implicats en aquesta iniciativa, encara que també està obert a integrar a gent que comenci a treballar ara amb el tema i vulgui i pugui implicar-se.\n03/07/2011 - 16:12:09\nMil Forats en la metròpoli: Jornades sobre urbanisme i lluites locals\n“I qui arriba a ser Senyor d’una ciutat acostumada a viure lliure i a l’instant no la destrueix, que temi ser destruït per ella, perquè aquesta té sempre per refugi en les seves rebel·lions el nom de la llibertat i els seus vells costums, les quals ni pel pas del temps ni per benefici algun s’oblidaran mai. I per més que es faci o es proveeixi, si no s’expulsa o dispersa als seus habitants, aquests no oblidaran en cap moment aquest nom ni aquests costums…”\n17/05/2011 - 15:02:43\nPark Güell segur, lliure i gratuït.\nLa Secció Sindical de Parcs i Jardins de l’Ajuntament de Barcelona, ens comunica que la Coordinadora d’Entitats Park Güell va celebrar una reunió el passat dia 20 de gener a la biblioteca Juan Marsè, del barri del Carmel, a ón es van convidar les 50 entitats adherides a la campanya: “No al tancament, volem un parc segur, lliure i gratuït”.\n05/04/2011 - 13:51:08


L'Ajuntament invertirà més de 900.000 euros i es configurarà un gran espai vinculat al port de la ciutat\nLes obres de condicionament i millora de la plaça central i entorn de l'església de Sant Nicolau, en tràmit per a ser declarada Bé d'Interés Cultural, configuraran un gran espai vinculat directament a dos dels passejos centrals entorn al port de Gandia, el passeig de la Llotja i els tinglados del port, centre de l'activitat pesquera i portuària, i el moll dels Borja, centre d'oci i esplai, i la posada en valor de l'església de Sant Nicolau, una fita en el Grau de Gandia i un eix vertebrador del mateix a partir de la conversió en zona de vianants i adequació urbana del seu entorn.\nL'objecte de l'actuació consisteix a generar un node urbà com a centralitzador de la connexió sostenible Platja-Grau-Gandia que afavorisca la reducció de la contaminació i millora la qualitat de vida dels residents i transeünts, amb menys soroll ambiental, millor qualitat de l'aire i més espai per a zones verdes i per a la vida social.\nLa intervenció consisteix en l'adequació i conversió en zona de vianants dels espais que donen enfront de l'accés de l'església de Sant Nicolau, de manera que es genere una plaça per als vianants que tinga continuïtat a través de l'av. de la Pau. Es contempla també l'enjardinament de tots els espais, de manera que s'aconseguisca una millora paisatgística i ambiental, al mateix temps que es generen ombres en el conjunt de l'actuació. Disposició de mobiliari urbà i creació d'àmplies zones estanciales i d'observació.\nFinançament i marc d'actuació\nLa intervenció se situa dins del Pla de Sostenibilitat Turística de Gandia, que comprén un conjunt d'actuacions dirigides a la recuperació d'espais per a la ciutadania, la connexió de la ciutat amb els seus entorns naturals i l'aplicació de solucions tecnològiques que milloren la informació i la interacció dels nostres visitants.\nAquest Pla és finançat pel Ministeri d'Indústria, Comerç i Turisme, la Generalitat Valenciana a través de Turisme Comunitat Valenciana i l'Ajuntament de Gandia dins de l'Estratègia de Destinacions Turístiques Sostenibles del Ministeri per a contribuir de manera efectiva al compliment dels ODS de l'Agenda 2030 i donar suport a la reconversió de les destinacions turístiques pioneres per a mantindre el seu atractiu i competitivitat turística.\nEn concret aquesta actuació suposa una inversió en la zona de 930.716,57 € (IVA inclòs) i té un termini d'execució de 8 mesos. Els treballs s'iniciaran el pròxim 19 d'abril i les obres es paralitzaran durant el període estival. Durant la intervenció serà necessari realitzar desviaments del trànsit en l'àmbit de l'actuació dels quals informarà puntualment el departament de Mobilitat de l'Ajuntament de Gandia.


Cala Rajada – Illes Balears\nCala Rajada és un gran centre turístic dins el municipi de Capdepera, situat a l´extrem més oriental de Mallorca, on es concentra la major part de la població del municipi. Disposa d´una extensa oferta d´allotjament a hotels i apartaments, distribuïts a les proximitats de les diferents platges de Cala Rajada. Durant els mesos d´estiu, és quan la majoria de turistes s´allotgen als hotels de Cala Rajada, on hi ha un animat ambient nocturn amb un important predomini d´alemanys. Hi ha una ampla oferta de cafeteries, bars, restaurants i cerveseries a l´aire lliure o ´Biergardens´, així com tendes sobretot de moda, i activitats esportives com tennis, buceig, golf, ciclisme, etc.\nEl moll és el centre neuràlgic de Cala Rajada, on arriba el passeig marítim que parteix des de la platja de Son Moll, al costat del qual s´hi troben les primeres construccions del nucli, moltes d´elles convertides en bars i restaurants. El passeig des de el moll continua, fins arribar a Cala Gat pel tram anomenat Passeig de ses Àmfores, on hi destaquen l´absència de construccions i una monumental escultura feta amb ancores velles. El port de Cala Rajada serveix de refugi a les embarcacions de pescadors i als iots d´esbarjo. També s´hi troben vaixells que realitzen excursions per la costa, un dels quals enllaça diàriament amb el port de Ciutadella, a la veïna illa de Menorca.\nEl palau de can March, al qual s´hi accedeix des del carrer Joan March, es troba damunt un puig envoltat de jardins, on s´hi han instal·lat nombroses escultures. Fou manat construir a principis del segle XX, sobre l´antiga Torre Cega del segle XV, que tenia la funció de defensar l´entrada a Cala Rajada.\nSeguint la carretera del far arribem al punt més oriental de Mallorca, on es troba un far construït el 1861, situat a 58 metres per damunt del nivell de la mar, des de on es gaudeix d´unes vistes excepcionals a damunt la costa i l´illa de Menorca. No gaire lluny del far, sobre la mateixa muntanya hi ha una torre de defensa del segle XVIII, coneguda amb el nom de Torre Esbucada, degut al seu estat actual d´esfondrament, atribuït a la fragata anglesa ´The Imperieuse´ el 1808.\nL´origen de la població es remunta al segle XIX, amb l´establiment de pescadors de Capdepera i sobretot de Valldemossa, que es dedicaven a l´extracció de corall i esponja. A principis del segle XX, quan es construïren els primers hotels, els propietaris rics de la comarca, sobretot d´Artà, començaren a utilitzar Cala Rajada com a lloc d´estiueig amb la construcció de segones residències. A n´aquesta mateixa època, el moll de Cala Rajada gaudia d´un important tràfic comercial i d´una activitat pesquera, que encara perdura avui en dia. El gran desenvolupament turístic de Cala Rajada es produí als anys 60, com a la resta de Mallorca, amb la construcció en massa d´hotels i blocs d´apartaments.\nSon Moll és una platja que ocupa una àrea de 175 m per 35 d´amplada, envoltada d´hotels i apartaments. És troba al centre de Cala Rajada, d´on parteix un passeig al llarg de la costa cap al port de pescadors.


El Regne Unit es planteja sortir al rescat dels quatre principals bancs del país\nLondres al rescat. El Regne Unit auxiliarà els quatre principals bancs del país, en una operació sense precedents en la història britànica. Segons el diari "Sunday Times", l'HBOS, el Royal Bank d'Escòcia, el Lloyds TSB i el Barclays haurien demanat liquidesa al govern britànic. Les quatre entitats necessitarien 35.000 milions de lliures esterlines, uns 44.000 milions d'euros, per evitar la fallida. Amb l'entrada de capital públic, el govern es convertiria en el major accionista d'almenys dos d'aquests quatre bancs.\n12/10/2008 - 07.38 Actualitzat 12/10/2008 - 17.13\nEl Regne Unit ja té el seu model particular per fer front a la crisi. En comptes d'adquirir els bons tòxics que provoquen inestabilitat als mercats financers, tal com s'havia proposat inicialment, Londres opta per donar suport als bancs en risc de fallida. Ara estaria a punt de fer-ho en les quatre principals entitats financeres del país.\nEn una operació sense precedents en la història financera britànica, el govern del Regne Unit s'estaria plantejant sortir al rescat de l'HBOS, el Royal Bank d'Escòcia, el Lloyds TSB i el Barclays. Segons publica el diari "Sunday Times", aquestes entitats han fet una petició de liquidesa que suposa uns 44.000 milions d'euros.\nAquesta injecció de capital donaria a l'executiu de Gordon Brown poder de decisió en la banca nacional en forma d'accions. De fet, l'estat assumiria el 70% dels títols de l'HBOS, el major subministrador d'hipoteques del país, i es quedaria el 50% del Royal Bank d'Escòcia. Si finalment es confirma l'operació, es tractaria d'una de les operacions financeres més arriscades per la sanitat dels comptes públics del Regne Unit i, alguns analistes, adverteixen de la incògnita que pot representar quedar-se un volum d'actius tòxics sense precisar.\nSegons el "Sunday Times", la dimensió dels moviments és tan enorme que s'especula que es podrien suspendre les activitats de la borsa de Londres per donar temps al mercat perquè n'assimili l'impacte.\nBrown rescata quatre bancs


Clapers i clopers - TOT UN MÓN DE PEDRA SECA\nClapers i clopersadmin2018-12-20T09:56:11+00:00\nLes pedres retirades dels camps de conreu servien per fer feixes, murs, barraques, etc., els quals tenien una utilitat evident. Així i tot ens podem trobar que un cop fetes aquestes construccions, la quantitat de pedra sobrera encara fos important.\nImatge: claper esllavissat a la Garriga d’Empordà\nUna de les solucions trobades és localitzar algun punt poc aprofitable per al conreu (una afloració de roca mare, per exemple) i anar amuntegant les pedres en aquest lloc. És un claper (a la zona del Cap de Creus anomenat cloper). Sovint el volum de la pedra a amuntegar era prou important com perquè fos necessari construir parets al voltant del claper perquè el pedruscall contingut no s’esllavissés i tornés a ocupar lloc dels camps.\nAquests clapers són molt més abundants a les pedreres, ja que les pedres petites i amorfes no tenien valor comercial i amuntegar-les era l’opció més senzilla.\nCuriosament, a la Garriga, la situació actual a les pedreres de pedra calcària és la contrària, ja que tota la pedra es redueix a pedruscall que és la forma en què s’utilitza en la construcció de grans infraestructures. De fet, abans de l’establiment de les grans pedreres actuals, es va donar el fet que molts pagesos es van vendre parets i clapers a empreses constructores.


Guillamino | Sonabé.cat\nTag Archives: Guillamino\nEl single “Infern de foc” inaugura el projecte Guillamino 12\nEn descàrrega lliure, a Spotify i a l’app d’iPhone Guillamino 12\n12 de gener, el primer dia 12 d’un any 12 amb 12 mesos, cadascun amb el seu dia 12. 12 dies que serviran a Guillamino per posar encara més a prova la seva versatilitat amb 12 llançaments musicals. Ja tenim aquí el primer!\nEl primer llançament: “Infern de foc”\nCoincidint amb el llançament Guillamino enregistra aquest dijous una interpretació del nou single… en rigorós playback! Serà un homenatge als grans tòtems de la televisió musical dels 80 com Rockopop i Tocata, perpetrat amb la col·laboració de Waaau TV. Ben aviat veureu els resultats!\nTrips birmans, tecno de l’Orient Proper, la no-escena bass de Barcelona, cobla-soul del Rosselló, rap gruixut del Bages, realitzadors iankis desorientats, versions impossibles, electrònica feta per nens, remixos internacionals i soul de tota la vida.\nEtiquetes: 2012, Guillamino\nGuillamino presenta Whip gymnastix\nEl dijous 17 de juny de 2010, a les 16h00 a Discos Paradiso, Guillamino presenta el seu nou 12” a Discos Paradiso. Serà aquest dijous a les 16h00, en la programació off-Sónar, en una nova botiga situada a dos minuts del Macba.\nUna oda a la vigorexia i a les calories. Un cant a les samarretes suades i les panxes planes, un crit exortant a trencar-nos a cop d’abdominals o un crit d’extenuació com el de les tenistes en l’enèsim punt de break.\nAquests 4 nous temes marquen la nova mutació de l’inquiet Guillamino, un dels artistes més inclassificables i amb projecció internacional que ha donat l’escena barcelonina.\nWhip gymnastix a la e-card oficial del Sónar\nDesprés de fer triplet amb èxit al Sónar Kids, Guillamino actuarà també en les nits Sónar que tindran lloc a l’Auditori de Girona (19 de juny) i al teatre Bartrina de Reus (22 de juny).\nProperes actuacions de Guillamino\n17 Barcelona – Discos Paradiso (off-Sónar) Guillamino (live solo – presentació Whip Gymnastix EP)\n18 Vic – Jazz Cava Guillamino (live)\n19 Girona – Sónar (Auditori) Guillamino (live)\n22 Reus – Sónar (Teatre Bartrina) Guillamino (live)\n22 Reus – Blanc miniBar Guillamino (DJ)\n26 Torelló – Festus Guillamino (live solo)\nEtiquetes: 2010, Guillamino, Pau Guillamet\n“Emre (Can’t Stand)” by Guillamino\nNou videoclip de Guillamino, dirigit per Pol Ponsarnau, EixFilms.\nEtiquetes: 2009, Alt Empordà, EixFilms, Guillamino, música, Pau Guillamet, Pol Ponsarnau\nGuillamino en concert a Londres\nEl 8 de novembre de 2009 Guillamino, Standstill, Gurth i el DJ Diego Armando oferiran un concert a la sala Cargo de Londres.\nEtiquetes: 2009, Alt Empordà, Cargo, Diego Armando, Dj, Guillamino, Gurth, London, Londres, música, Pau Guillamet, Standstill\nCategories Actes i activitats, IDM, Indie


ARBRE QUE S'ALLUNYÀ de Toni Clapés a ÚltimaHora (octubre 2017) - laBreu Edicions : laBreu Edicions ARBRE QUE S'ALLUNYÀ de Toni Clapés a ÚltimaHora (octubre 2017) - laBreu Edicions\nA vegades hom té l’estranya sensació que hi ha d’haver alguna cosa més, allà a fora entre el paisatge, o a dintre d’un mateix, o allà on sigui que hi ha quelcom que crida poderosament la nostra atenció i reclama uns instants de protagonisme. Ningú contempla dues vegades el mateix riu, podem dir aprofitant la sentència del filòsof. Perquè allò que veiem sempre és el resultat d’un procés intern, producte d’una reflexió que per força s’ha de lligar a l’experiència personal. A Arbre que s’allunyà (LaBreu Edicions, 2017) Antoni Clapés exercita aquesta mirada que pretén ultrapassar la simple visió de les coses per arribar a aconseguir una observació més intensa i profunda, més certa i sàvia. El paisatge esdevé un leivmotiv de primer ordre, que transcendeix la pura evidència. Embastat amb sis parts, el poemari mostra diferents formes i estils a l’hora de rastrejar una mena de silenci que diu moltes coses. La neu, l’aigua, la llum, el vent, el silenci, la pluja… es converteixen en els paisatges d’aquesta vida que transcorre sene fer gaire soroll, immersa en un cincle ancestral, infinit, que mai no es pot aturar. Antoni Clapés és conscient de la fragilitat de l’existència: “Amb mots trobats/basteixo a poc a poc/una fràgil, efímera casa/de parets transparents”. El pas del temps, la incertesa, la reflexió es fonen amb l’ofici d’escriure, que és un dels temes recurrents. Igual que el respirar per viure, Antoni Clapés va a la recerca dels mots per confegir una espècie de filosofia capaç d’il·luminar el que sovint resta a l’obaga. “Escriure, perfer textos/ Deixar indicis – cap prova./per saber res”, ens diu el poeta comprenenr que la recerca d’allò essencial ha de ser constant, silent, eterna…\nPere Joan Martorell, Última Hora (octubre 17)\nCategoria: Alabatre, Col·leccions, Diaris, Premsa | Etiquetes: alabatre, antoni clapés, arbre que s'allunyà, labreu edicions, pere joan martorell, poesia, ressenya


Dimarts 30 es presenta les conclusions del Simposi sobre la promoció del català | Xarxes socials i llengües\nDimarts 30 es presenta les conclusions del Simposi sobre la promoció del català\t29 Abril 29UTC 2013\nDemà dimarts 30 d’abril es presenta les conclusions del Simposi sobre la promoció del català. Va ser un honor participar-hi amb la ponència introductòria.\nLa Xarxa d’Entitats Cíviques i Culturals dels Països Catalans presenta a l’Espai VilaWeb dimarts el llibret que les recull\nLa Xarxa d’Entitats Cíviques i Culturals dels Països Catalans presenta aquest dimarts a l’Espai VilaWeb el llibre que recull les conclusions del Simposi sobre la promoció de l’ús del català, organitzat per la mateixa xarxa, que va tenir lloc el passat 20 d’octubre del 2012 a la seu de l’Institut d’Estudis Catalans de Barcelona.\nCom diu el títol, el Simposi anava adreçat a la promoció de l’ús del català. No era, doncs, un simposi per conèixer l’estat de l’ús del català, com molts dels simposis o jornades que s’han fet i que ens han permès tenir un coneixement cada vegada més precís de quin és l’ús de la nostra llengua.\nÉs sabut que moltes entitats orientades a la promoció de l’ús del català porten a la pràctica activitats que, en els diferents àmbits, donen bons resultats, però generalment aquestes activitats només són conegudes per l’entitat que les està desenvolupant. La finalitat principal del Simposi era posar en comú les diferents experiències de les entitats perquè totes les persones i entitats interessades les poguessin posar en pràctica, de manera que les experiències individuals poguessin ser compartides.\nEl Simposi anava sobretot adreçat a l’activisme lingüístic a favor de l’ús del català i especialment a les entitats cíviques de promoció de la llengua, però estava obert a totes les persones i entitats interessades a conèixer les diferents experiències que es porten a terme als Països Catalans.\nMalgrat aquesta finalitat, es va creure que l’activisme, si volia ser eficaç, necessitava conèixer la realitat sociolingüística, el marc en què actua i ha d’actuar. La ponència introductòria, a càrrec de Natxo Sorolla “Situació sociolingüística de la llengua catalana” aportava dades sobre l’ús social del català amb profusió de gràfics i taules que permeten tenir una clara visió de conjunt. La informació està exposada en diferents apartats: La situació sociolingüística, Situació sociolingüística a Catalunya, La llengua a la regió metropolitana de Barcelona, El català a la wikipèdia, Orientacions estratègiques i Guanyar la batalla.\nDesprés de la ponència introductòria, es van presentar comunicacions que incidien en diferents àmbits: Isaac Gonzàlez va presentar l’estudi Llengua i joves, Jordi Esteban, l’estudi Immigració i llengua catalana, Daniel Condeminas, l’estudi L’ús social del català als mitjans i Elisenda Romeu, l’estudi Ús social del català a l’escola.\nA la tarda, després de la presentació de Tallers per la Llengua a càrrec de David Vila i Ros, els grups de treball dels àmbits d’immigració, mitjans de comunicació i ensenyament van portar a terme les activitats que constituïen la finalitat principal del Simposi: intercanviar experiències i fer propostes concretes de millora de la promoció de l’ús del català a partir d’aquestes experiències. Va cloure el simposi la Directora General de Política Lingüística Yvonne Griley que va agrair la feina feta i va destacar la importància de trobades com aquesta, que havia reunit l’activisme lingüístic, els estudiosos i científics sociolingüistes i les institucions com el Consorci i la Direcció General amb un objectiu compartit: la promoció de l’ús social del català.\nEl Simposi sobre la promoció de l’ús del català va comptar amb la col·laboració de l’Institut d’Estudis Catalans (Xarxa Cruscat i Societat Catalana de Sociolingüística), la Fundació Congrés de Cultura Catalana, Òmnium Cultural, Tallers per la Llengua, la Plataforma per la Llengua, la Coordinadora d’Associacions per la Llengua catalana (CAL), la Fundació Catalunya Fons, la Federació d’Organitzacions de la Llengua Catalana (FOLC), entre altres entitats i institucions.


TRIBUNA BERGUEDANA: HE VIST UN OVNI\nDescripció d’un ovni. Objecte volador no identificat. Això és el que jo vaig veure.\nUn dia d’aquests a la tarda que havia anat a caminar, tornant cap a casa, quan es començava a fer fosc, passava per entre uns camps i vaig veure un ovni, bé un estrany objecte volador no identificat.\nPer sobre del meu cap a uns vint metres, volava aquest objecte estrany, primer em vaig pensar que era un avió de joguina d’aquests teledirigits, vaig patir per si es dirigia contra el meu cap, però no, va començar a enlairar-se, i donar volts per sobre meu. Ningú es veia pel entorn, ni enlloc, només camps i jo sola allà, em vaig espantar una mica. Serà un ovni? –vaig pensar- Portava llumetes de colors, vermelles i verdes, a davant i al darrera i era força gran, no tant com una avioneta, però deu ni do. Vaig veure que no tenia ales, era com quadrat. Estava entre espantada i encuriosida, mirant aquell estrany objecte que volava i feia un estrany soroll.\nJa veia com es deturava i començaven a sortir de dintre seu éssers estranys de color verd que venien cap a mi i m’adduïen i se’m emportaven a un altre planeta. La meva imaginació no tenia límit , podia més la curiositat que la por. Però no es va deturar, només és va enlairar i va anar seguint amunt , amunt, amagant-se darrera la muntanya de Queralt i així el vaig perdre de vista.\nA casa van dir-me que havia vist visions, es reien de mi, però jo estava segura que l’havia vist i durant uns dies vaig optar per no parlar-ne amb ningú, encara que dintre meu no podia deixar de preguntar-me que era aquell estrany objecte.\nUns dies més tard que hi havia la meva filla i el meu gendre a casa, ho vaig tornar a comentar de nou, la meva filla em va dir que segurament havia vist un “drone” que es un objecte volador teledirigit per ordinador o gps. Que no massa lluny d’allà hi ha un lloc que en fabriquen i que podrien estar fent proves.\nAvui he vist un reportatge de drones al diari amb algunes fotos i en n’he vist una que realment s’assemblava molt amb el que vaig veure. Aquí s’acaba la meva il·lusió d’haver vist un ovni. Ara sé que el que realment vaig veure va ser un “drone”\nSílvia 8 de maig de 2014 a les 14:08\nDoncs, jo no he vist mai cap drone! M'hauria pensat ben bé que era un ovni, ara havent llegit aquesta història ja ho tindré present ;)\nAnna Guilanyà 9 de maig de 2014 a les 10:23\nDoncs es veu que ni ha bastants de "drones" i pel que sembla tenen molt futur. Encara que quan veus el primer fa respecte.\nAnònim 8 de maig de 2014 a les 16:19\nDe fet, per tu si que era un OVNI ja que es tractava de un Objecte Volador No Identificat, però un cop et van explicar què era ja va deixar de ser un ovni per convertir-se en un drone ;)\nAnna Guilanyà 9 de maig de 2014 a les 10:26\nTe'ns raó, jo em vaig ven creure que veia un ovni, però em va agradar conèixer la veritat i haver vist un "drone"\nM. Roser 9 de maig de 2014 a les 21:20\nNo s'havia que per aquí es fabriquessin aquesta mena d'artefactes...De fet tu tenies raó, havies vist un objecte volador no identificat( amb fantasia i tot) encara que després, resultes ser un objecte conegut. Suposo que deu ser ben curiós...\nAnna Guilanyà 11 de maig de 2014 a les 22:36\nSegons un article que vaig llegir al Regió7, a Moià hi ha una industria que en fabrica o en dissenya, no recordo bé, el cas es que va ser molt curiós veure aquell artefacte.


Cap Vermell - Comunicat de Més sobre l'anul·lació de la sanció de Costes\n“És una bona notícia que les arques públiques municipals no hagin de fer front a cap sanció per les obres del Passeig Marítim. Ara, hi ha altres qüestions que ens agradaria aclarir”\nMés per Capdepera fa la següent valoració de la sentència que anul·la la sanció que Costes havia imposat a l'Ajuntament de Capdepera amb motiu de les obres de reparació dels desperfectes provocats pel temporal Glòria:\nMés per Capdepera va ser crític amb l'equip de govern en el moment de rebre les resolucions de Costes que imposaven una sanció per fer les obres del Passeig de Son Moll sense autorització. I també vàrem ser crítics amb Costes per tardar tant a paralitzar les obres si realment pensaven que es feien sense autorització.\nEn un comunicat del mes de juliol de 2020 vàrem manifestar que calia esperar que finalitzàs el procediment administratiu, en aquest cas judicial, per saber si s'havien de demanar responsabilitats polítiques. En aquell mateix escrit donàrem suport a la presentació d'al·legacions a la sanció de Costes per, almanco, rebaixar-la i vàrem valorar que no tenia cap sentit tomar res del que s'havia construït, ja que tot plegat tendria un efecte desastrós per a les arques municipals i, per extensió, per als ciutadans.\nAtès el sentit de la sentència del Tribunal Superior de Justícia que anul·la aquella sanció, només cal felicitar l'equip de govern, els serveis jurídics i per extensió tot el Consistori, per aquest resultat. I ens alegram que no s'hagi de pagar cap sanció a càrrec dels diners públics.\nLa resolució judicial es centra en aclarir si l'autorització només arribava a la fita 564, o bé si es podia actuar més enllà, fins a Son Moll. La Sala diu que és l'Administració sancionadora (Costes) la que no va precisar amb el necessari detall l'abast de les obres autoritzades, ja que no va indicar les fites inicial i final, i es va limitar a autoritzar l'adopció de les mesures provisionals de defensa establertes per l'Ajuntament en els seus escrits. I que, per tant, no hi ha dolo o culpa de la part sancionada (l'Ajuntament).\nFixada l'anterior qüestió, trobam a faltar en tot aquest procés un aclariment de si tot el que es va fer es podia fer pel procediment administratiu d'emergència. De fet aquesta va ser la qüestió que més va criticar Més per Capdepera. El mateix informe tècnic municipal enviat a Costes parla de risc de col·lapse a nombroses zones dels 520 metros que fa el passeig, remarcant expressament les fites que hi ha abans d'arribar a na Ferradura. Per la seva banda Costes va autoritzar “la adopción de dichas medidas provisionales de defensa”.\nFins a na Ferradura ningú dubtava que s'havia d'actuar a tota una sèrie de punts. Però a partir d'aquest indret i fins a Son Moll mai ha quedat clar en quins punts concrets hi havia perill de col·lapse i en quins altres punts simplement es va aprofitar l'avinentesa per evitar que quedassin trossos del muret amb formes i aspectes diferents, és a dir, per motius estètics. Això s'ha d'unir al fet que durant setmanes no es va precintar la part que dona a la mar, ni tan sols el muret, fet que es contradiu amb les “situacions que suposin greu perill”, tal i com exigeix una actuació per emergència.\nAquesta qüestió és més important del que sembla, ja que tot allò que es fa per emergència es pot donar a dit i sense concurs públic. I d'aquí ve, amb totes les empreses que hi ha, que es contractàs a dit justament l'empresa que li feia la casa al Batle, decisió que va provocar un comunicat conjunt dels partits de l'oposició. De fet, Més per Capdepera va demanar la dimissió del batle pels mateixos motius pels quals varen haver de dimitir els càrrecs de Més per Mallorca pel cas contractes.\nFinalment, falta saber quina part del milió i mig d'euros que van costar les obres s'acabaran recuperant. Inicialment es va anunciar d'almanco un 50%, però de moment Costes no ha concedit a l'Ajuntament ni un 10% del cost. No sabem si amb aquesta darrera concessió de la titularitat, totalment abusiva i perjudicial per al nostre Ajuntament, vendran més diners. En tot cas demanam a l'equip de govern que reclami allò promès i interposi els recursos judicials que facin falta.


Document emès per l'Ajuntament que acredita l'arrelament a Esplugues de Llobregat.\nPersona estrangera que tingui el seu domicili habitual a Esplugues i que pretengui tramitar una autorització de residència temporal per a l'arrelament social.\n- Tenir residència habitual a Esplugues i 3 anys a l'Estat Espanyol.\nUn cop presentin la sol•licitud se'ls trucarà i citarà per realitzar entrevista preceptiva.\n1- Sol•licitud d'Informe d'arrelament social.\n2-Original del passaport (únicament les pàgines on consten les dades i les renovacions).\n3-Original del NIE (en cas que es tingui).\n4- Volant d'empadronament que acrediti la presència ininterrompuda durant 3 anys a l'Estat Espanyol. En el cas de no poder-ho fer amb el Padró Municipal d'Habitants, pot acreditar-la amb qualsevol document oficial (original i còpia).\n5- Documentació acreditativa dels vincles familiars amb persones residents en territori espanyol.\n6- Documentació acreditativa de disposar de mitjans de vida: contracte o oferta de treball signada per l'empresa contractant (amb duració mínima d'un any), certificacions bancàries, llibreta bancària, comprovants d'enviament de diners al seu país d'origen...\n7-Original de l’escriptura de propietat o del contracte d'arrendament del lloc de residència.\n8-Original de certificats i/o documents acreditatius que demostrin la participació en cursos de coneixement lingüístic, així com del grau de coneixement assolit. Per tal que l'informe no sigui desfavorable per motiu de desconeixement lingüístic, és imprescindible poder mantenir una conversa en català i castellà, de no ser així cal haver realitzat un curs com a mínim de 45 hores (Nivell A2) de la llengua que es desconeix emès per una entitat oficial o conveniada.\n9- Certificat d’assistència a les sessions d’acollida organitzades per l’Ajuntament d’Esplugues.\n10-Original de certificats i/o documents acreditatius que demostrin la participació en programes d'inserció i sociolaboral i cultural de coneixement de la societat catalana.\n11-Original de certificats i/o documents acreditatius de pertinença a entitats, associacions, organitzacions no governamentals, gimnàs, biblioteca (es poden presentar carnets, llicències esportives...) que demostrin la participació en xarxes socials.\n12- Certificats d’escolarització dels fills/es.\nEn el termini màxim de 30 dies hàbils, a comptar des de la data en què la sol•licitud hagi entrat al registre de l'Ajuntament, s'enviarà la proposta de l'informe a la Direcció General per a la Immigració a través de la plataforma EACAT. Des del moment que la Direcció General per a la Immigració rep la proposta de màxim de 30 dies hàbils, i enviar-lo per correu certificat a l'adreça que l'interessat hagi especificat en la sol•licitud. L'informe emès per la Generalitat caduca als 3 mesos.\nEl Ple municipal de 18/01/2012 va modificar l'Ordenança fiscal núm. 9, establint una taxa de 35€ per informe, vigent des del 3 d'abril de 2012.\nLa LLEI 5/2017, del 28 de març, de mesures fiscals, ha suprimit la taxa de la Generalitat que s'aplicava a aquesta tramitació.\nPer qualsevol dubte trucar al telèfon: 93 371 33 50 i demanar per el Departament de Nova Ciutadania.\nL’adreça de la Direcció General per a la Immigració és:\nCarrer Calàbria, 147 (08015 Barcelona)\nTal com preveu la normativa vigent, un dels supòsits per a l'obtenció de l'autorització de residència temporal per circumstàncies excepcionals és l'arrelament social i que es podrà acreditar mitjançant informe.\nAmb l'entrada en vigor del nou reglament d'estrangeria (Reial decret 557/2011, de 20 d'abril), la elaboració de l'informe d'arrelament és competència de la Comunitat Autònoma. És per això que la Generalitat de Catalunya estableix un procés d'emissió de l'informe en el que col•l aboren els Ajuntaments amb la recollida de les sol•licituds i una proposta d'informe basada en la vinculació de les persones interessades al municipi de residència. La persona ha d'estar empadronada en el municipi on demani l'informe.\nLa persona interessada ha d'incorporar el màxim de documentació acreditativa juntament amb el model de sol•licitud establert per la Generalitat. El Departament de Nova Ciutadania municipal analitza la documentació i fa la citació a la persona interessada, per a l'elaboració de l'informe-proposta que enviaran a la Direcció General per a la Immigració.\nLa Direcció General per a la Immigració, del Departament de Benestar Social i Família, un cop tingui l'informe d'estrangeria fet, avisarà a la persona que l'hagi sol•licitat, mitjançant un missatge SMS amb el dia i el lloc on ha d'anar a recollir-lo (el text de l'SMS inclourà el codi de l'oficina a on els pertoca recollir l'informe). Per això, és molt important:\n- que a la sol•licitud hi figuri el número de telèfon mòbil i que aquest sigui correcte, i\n- que en el cas de fer un canvi de número, s'informi degudament a la Generalitat.\nNomés es podrà recollir en el punt que específicament se li hagi comunicat en l'SMS. En cas de no recollir-lo en el termini previst, s'enviarà per correu certificat al domicili que figura a la sol•licitud. Així mateix, la Direcció General per a la Immigració enviarà l'informe, via telemàtica, a l'oficina d'estrangeria.\n- Reial Decret 557/2011, de 20 d'abril, pel qual s'aprova el reglament de la Llei Orgànica 4/200, sobre drets i llibertats dels estrangers a Espanya i la seva integració social, reformada per la Llei Orgànica 2/2009. (BOE núm. 103 publicat el 30/04/2011)\n- Llei 1/2014, del 27 de gener, de pressupostos de la Generalitat de Catalunya per al 2014. (DOGC núm. 6551 publicat el 30/01/2014)\n- Taxa per la realització d'activitats juridicoadministratives de competència local.\n- INSTRUCCIÓ DGI/BSF/1/2014 per la qual s’estableixen els criteris generals per a l’elaboració dels informes d’estrangeria competència de la Generalitat de Catalunya.\nHorari: AMB CITA PREVIA Dilluns a dijous de 08:30 a 14:30 i de 16 a 18:30 Divendres de 08:30 a 14:00 Del 27 de desembre de 2021 al 02 de gener de 2022 romandrà tancat.\ndeclaracion responsable INF02 i 03V.1.pdf


L'ENERGIA DE L'AIGUA A IGUAZÚ - El Món a la Mà | Blog de Viatges\nArgentinaBrasilIguazúLa Volta al MónSud Amèrica\n2 Setembre, 2017 2 Setembre, 2017 elmonalama40 views\nIguazú és conegut per la sort de tenir una de les set meravelles naturals del món, les cataractes que el propi riu Iguazú dóna nom i, que separa els dos països més grans de Sud Amèrica. Gent de tot el món arriba per visitar-les des de la part de Brasil o d’Argentina.\nFoz de Iguazú i Puerto de Iguazú són les dues ciutats més properes pel que fa a les cataractes i el parc natural que les envolta, a Brasil i Argentina respectivament.\nNosaltres com estem viatjant pel Brasil i ens sortia millor de preu vam decidir quedar-nos a Foz, encara que Puerto és més atractiva i accessible. El parc natural està just al costat de l’aeroport de Foz i, un autobús regular cobreix el trajecte en pocs minuts. Recomanem si és té temps poder visitar-les des de les dues parts, primer Brasil i després Argentina ja que la segona és més impressionat. Si no, es poden visitar en un sol dia qualsevol dels dos països directes des de l’aeroport amb els autobusos locals.\nLA PART DE BRASIL\nSegons el nostre criteri hauria de ser la visita del primer dia. Des de la terminal central de la ciutat surten òmnibus cada poc temps fins al parc, que fa un horari de 9-17h. La part de Brasil és un sol recorregut que dura unes 3 hores i es poden observar totes les cataractes d’una manera més panoràmica. L’entrada de Brasil són R$64 per persona si ets estranger, inclou l’accés a un autobús del parc que et porta fins a l’entrada de la ruta. Abans d’arribar es poden fer parades per les excursions opcionals, com treckings per la selva o agafar les barques ràpides per arribar fins a dins les cataractes.\nLa part de Brasil és un bon començament per anar obrint boca. Les vistes són espectaculars i, al final, s’arriba a una passarel·la davant de la Garganta del Diablo, el salt més imponent de tots, amb 80m de caiguda.\nSi a la sortida del parc natural encara queda temps, una bona opció és el parc de les aus, just al costat. Nosaltres hi vam anar. Potser perquè està tan ben anunciat o per haver sentit a parlar-ne tant ens esperàvem alguna cosa més. Tot i així no està malament. Val R$40 per persona i també tanquen a les 17h. Allà et pots trobar una gran varietat d’aus de la regió, la majoria en gàbies grans les quals camines per dins. Allà cuiden aus en perill d’extinció per criar-les i alliberar-les, a més d’altres que s’han de recuperar d’alguna malaltia o ferides greus.\nLA PART D’ARGENTINA\nEl segon dia ha de ser per Argentina. Si es va des de Brasil recomanen anar-hi d’hora perquè si es vol arribar en autobús públic és un bon tros.\nPrimer s’agafa un al costat de la terminal central que va fins Argentina però que deixa a la frontera brasilera per segellar el passaport (estrangers fora de la unió Mercosur). El conductor fa un paper per poder agafar el següent sense pagar fins a la frontera Argentina (no es pot anar caminant). Allà, a la frontera d’Argentina, el bus para i tothom ha de baixar i passar pel control fronterer, així , que es torna agafar el mateix fins a la terminal central de Puerto. De la terminal surten cada 30’ fins a les cataractes amb una altre companyia. Ni els autobusos de l’estació central d’Argentina cap al parc ni les entrades al parc es poden pagar amb targeta, s’ha de pagar en pesos argentins (150 pesos el bus d’anada i tornada i 500 pesos les cataractes).\nATENCIÓ: Després de fer tot això, allà mateix ens van dir que per 1 dia no calia baixar a Brasil per segellar! No ho hem comprovat.\nUn cop al parc, hi ha almenys 3 recorreguts principals els quals s’ha de dedicar un total de 5-6 hores. El més espectacular de tots és el que arriba a la Garganta del Diablo. Un trenet intern porta a la gent fins a una passarel·la que deixa literalment a la punta de la cataracta. Una visió en picat cap avall i tot el soroll de l’aigua posen els pels de punta. Un núvol d’aigua, que es veu fins a 7km, s’eleva per deixar xops a tots els visitants.\nLes altres dues rutes són el pas superior i inferior de la resta de cataractes del parc. Una visió panoràmica que fa aquestes caminades úniques. Nosaltres vam optar per agafar la barca ràpida en aquest costat (27€ persona) i endinsar-nos sota les cataractes per acabar com si ens haguéssim caigut dins.\nLes cataractes són, per nosaltres, una visita imprescindible en qualsevol viatge a Brasil o Argentina. A causa de la gran quantitat de turistes que les visites cada any, hi ha totes les facilitats per quedar-se els dies que es desitgi. Resorts, hotels, hostels, bars i restaurants i diferents activitats per tots els gustos. Hi ha una sobre explotació d’aquesta zona que dona de menjar a més de dos ciutats senceres, fins al punt de construir dos aeroports a tocar. Tot i això, obres d’art de la natura com aquesta han de ser visita obligada pels més viatgers.\nelmonalama 2 Setembre, 2017\nPARAGUAI, VIST I NO VIST A CIUDAD DEL ESTE\nSALVADOR DE BAHIA: L’ORIGEN DEL BRASIL


El Punt Avui - ▷ Totes les necrològiques de Palafolls\nFrancisco Romera Rodríguez 80 Tordera 28/09/2020 Ampliar informació(+)\nVa morir als 80 anys. Exèquies, avui, a les 10 del matí, a l'oratori del tanatori de Tordera.\nMagdalena Castellano Castaño 70 Tordera 28/09/2020 Ampliar informació(+)\nVa morir als 70 anys. Exèquies, avui, a les 4 de la tarda, a la parròquia de Sant Esteve de Tordera.\nJuan-Diego Palmero Sedeño 46 Calella 29/09/2020 Ampliar informació(+)\nVa morir als 46 anys. Exèquies, demà, a les 4 de la tarda, a la parròquia de Santa Maria i Sant Nicolau de Calella.\nCels Riera i Estany 85 Pineda de Mar 28/09/2020 Ampliar informació(+)\nVa morir als 85 anys. Exèquies, avui, a 2/4 d'1 del migdia, a la parròquia de Santa Maria de Pineda de Mar.\nXavier Martínez Munné 49 Arenys de Mar 29/09/2020 Ampliar informació(+)\nVa morir als 49 anys. Exèquies, demà, a les 12 del migdia, a la parròquia de Santa Maria d'Arenys de Mar.\nFlorentino Asín Ibáñez 86 Canet de Mar 28/09/2020 Ampliar informació(+)\nVa morir als 86 anys. Exèquies, avui, a 2/4 de 10 del matí, a la parròquia de Sant Pere de Canet de Mar.\nMargarita Vila i Cabot 94 Canet de Mar 28/09/2020 Ampliar informació(+)\nVa morir als 94 anys. Exèquies, avui, a les 11 del matí, a la parròquia de Sant Pere de Canet de Mar.\nIsabel Rondoni Asensio 88 Tossa de Mar 28/09/2020 Ampliar informació(+)\nVa morir ahir als 88 anys. Era natural de Lisboa i vivia a Tossa de Mar. Vídua de Manel Alba Masdemunt i deixa dos fills. Exèquies, avui, a les 5 de la tarda, a la parròquia de Sant Vicenç de Tossa de Mar.\nJordi Pascual Langa 80 Santa Coloma de Farners Ampliar informació(+)\nVa morir abans-d'ahir, als 80 anys.


Discos no sol.licitats: Keith\nCal anar amb compte amb les "calentures"\nCantant nord-americà d’estil pop i efímera carrera musical. El seu veritable nom és James Barry Keefer i va néixer a Filadèlfia, la ciutat més gran de Pennsilvània. Keith va iniciar la seva carrera artística a principis dels anys seixanta, formant part, com a cantant, de la banda The Admirations, formació que, l’any 1965, va enregistrar el single "Caravan of lonely men" (caravana d’homes sols).\nL’any 1966, a proposta d’un disc-jockey de la seva ciutat natal que el va veure actuar, Keith es va embarcar en un nou projecte musical, publicant en solitari el seu primer senzill, "Is not gonna lie" (no vaig a mentir), un disc que va aconseguir la lloable posició 39 a les llistes Billboard Hot 100 nord-americanes.\nEl seu èxit més sonat però, el va assolir a finals de 1966 amb la composició "98.6", un entretingut tema pop d’elegant so i acurada producció que, editat en format single, va vendre un milió d'exemplars només als Estats Units, conquerint amb això, un preuat disc d'or. "98.6" també va sonar amb força a tot Europa.\nEl títol de la cançó "98.6" fa referència a la temperatura normal del cos humà en graus Fahrenheit i, curiosament, va ser editada per la discogràfica Mercury records. La lletra explica, de forma una mica rebuscada, que l'amor que transmet una noia al seu xicot és la millor medecina que hi ha, ja que, en estat d'enamorament, la temperatura corporal dels nois és la perfecta: 98.6 °F (37 °C graus Celsius).\nCorre una llegenda urbana que diu que quan Keith es trobava de gira a Londres, va anar a fer les seves necessitats menors a uns lavabos públics i, mentre estava orinant, el jove que s’alleujava a la tassa contigua, al sortir, li va donar un copet a l'esquena i li va dir: "molt bona aquella cançó que vas enregistrar, la del 98.6". Quan es va girar per veure qui era el seu admirador, va quedar gratament sorprès en descobrir que es tractava, ni més ni menys, que de John Lennon.\nLa carrera de Keith s’augurava llarga i brillant, però no comptava amb l'exèrcit, la institució nord-americana que, en plena gira de concerts, va ordenar que detinguessin al músic, després que aquest s'hagués fet objector de consciència amb l’objectiu de no haver de complir amb les obligacions militars.\nCom a càstig, Keith va estar un any servint cafès i pastes als generals d’una caserna militar de Nova Jersey. Després de concloure l’arrest, el seu retorn a la activitat artística no va ser la desitjada. El seu segon àlbum, editat l’any 1968, va passar força desapercebut, motiu pel qual, al cap d’un temps, Keith, discretament, va anar desapareixent de l’escena musical.


ILLA SONORA: LOS SKARABAJOS - "Ya era hora" (1992)\nFa unes poques setmanes parlàvem de La Gran Orquesta Republicana com el major referent de Ska a Mallorca. Avui és el torn de fer-ho d'un grup anterior, igualment mític, que podem qualificar com un dels primers exponents d'aquest estil a la nostra illa: Los Skarabajos.\nLa banda la formaren els germans Vegas, Javier (veu, guitarra) i Nacho (baix; avui a Wonderbrass), a l'estiu de 1987 baix el nom Skandalo de Skarabajos Skacharrados en la Skalera . La formació la tancà el seu grup d'amics, d'entre 15 i 18 anys i que, sense saber tocar un instrument, compartien el seu amor per una música tan poc explotada a Mallorca com aleshores era el Ska: David Arés (bateria), Luís "Tuyi" Ortas (saxo) i Kike Baiget (guitarra), que aviat abandonaria la formació per marxar a estudiar a Alemanya.\nL'hivern de 1987, amb el nom escurçat a Los Skarabajos, debuten per primer cop en directe a l'aula de música del institut Ramon Llull. Només un any després, amb una maqueta - a dia d'avui, perduda - baix el braç, són seleccionats entre 200 grups per participar a un concurs de grups amateurs a Madrid, on queden en tercer lloc. Després d'una nova maqueta enregistrada l'any 1989 i un bon grapat de concerts a les esquenes, la seva popularitat creix considerablement quan, l'any 1990, participen al primer recopilatori de grups espanyols de Ska, "Latin Ska Fiesta" (Sock It Records / Semaphore Records) juntament amb Dr. Calypso, Skatala, Números Rojos o Little Feet & The Prenatals, entre d'altres. Los Skarabajos participen amb dos temes, "China Ska" i el seu gran clàssic, "Los 40 negros".\nL'any 1991, el saxofonista Luís "Tuyi" Ortas deixa el grup per motius acadèmics i en el seu lloc entra Boris Porter. El 1992 enregistren el seu primer i únic disc, "Ya era Hora", als estudis de Toni Noguera a Palma, a unes sessions de gravació on hi participen músics col·laboradors com l'africà Abdul (congues), Félix (harmònica), José Luis (violi) o Manolo Q (guitarra). "Ya era Hora" (1992), editat únicament en vinil per Sock It Records / Semaphore Records, els donaria una forta repercussió dins l'escena... però, malauradament, Los Skarabajos decideixen separar-se l'any 1993. Només uns pocs anys després, els germans Vegas tornarien a unir les seves forces a un nou projecte: La Gran Orquesta Republicana. I com acaba la història, ja ho sabeu...\nPublicado por Illa Sonora en 9:50\nEtiquetas: 90´s, Ska\nJorge Cisneros 4 de octubre de 2017, 20:06


[03/02/2020, Curs d’escriptura creativa] Primeres pinzellades | a destemps\n5 febrer 2020 § Deixa un comentari\nLletres derivades de la primera sessió del Curs d’escriptura creativa | Eines per emprendre un projecte literari, a càrrec d’Ada Castells\n— Roger, oi? Elles són na tal, na qual, l’altra i la de més enllà.\n— D’acord. I tu, n’Ada, oi?\n— Sí, hehe. Digues, és el teu primer curs o n’ets un habitual?\n— Doncs ni una cosa ni l’altra: aquest és el segon que faig, tot just. El primer va ser ara fa un any, l’impartia na Sònia Moll, a qui ja coneixia perquè som veïnes.\nHavia arribat quan faltava un minut per a començar i m’havien endevinat fàcilment perquè es repetia la mateixa situació que amb el curs de na Sònia: jo era l’únic home —algun dia n’haurem de parlar, d’això—. La darrera alumna, la cinquena dona, entrava poc després rere meu. Sense saber-ho, m’havia assegut al costat de la professora.\nDe nou, explicació de la motivació de perquè fem aquest curs; aquest cop, per sort, en lloc de ser el primer de 15 —essent l’únic home—, vaig ser el darrer. És el que passa quan t’asseus a un costat o a l’altre de la professora.\nI com en el cas de na Sònia, al cap de poca estona, ja ens va fer escriure. Aquest cop, la font inspiradora era el quadre que il·lustra aquesta entrada. I en va sortir això.\n‘El nostre racó (retrat d’Anna i Laurense Alma-Tadema)’ | Autor: Sir Lawrence Alma-Tadema\nPrimer, l’olor de menjar. Després, l’avís de la mare. Aquest era el senyal que ja s’havien fet les 2 del migdia. Ma mare ens cridava pel forat de l’escala; sovint, si la porta de l’habitació era tancada, no la sentíem. A voltes, quan la teníem obert, no calia ni que ens cridés: només sentir el renou del pare entrant a casa, intuíem que s’havia fet l’hora.\nLes golfes eren el nostre refugi i el nostre univers. Ens hi podíem passar hores, allí dins: parlant o jugant, llegint o plorant. O inventant. O imaginant un futur que no arribava, però que cada estiu era més present.\nSovint, ma germana s’estirava al llit i fullejava revistes. Jo crec que no les llegia, que només en passava fulls i em mirava de reüll mentre jo, que sí que llegia, no alçava la vista del meu centre del món en aquell moment.\nClar que, a vegades, també era jo qui dissimulava i no llegia: tot depenia de les ganes que tinguéssim de xerrar. DE com recordàvem anècdotes del curs escolar passat, fossin bones o dolentes. De com ens imaginàvem que seria el curs vinent, sobretot, quan a ella li tocava canviar de centre, i tot el món nou que se li obria. De què passaria amb les amigues. De què passaria amb aquelles parelles que feia i desfeia —ben sovint, amb dolor pel mig. Qualsevol diria que jo era la gran.\nFosques i plenes de records i trastos vells, la petitesa de les golfes contrastava amb la immensitat dels nostres somnis. I, perquè no dir-ho, també de les nostres pors. En aquestes golfes hi havien crescut, abans, els nostres avis i àvies, que ja no hi eren, i el nostre pare i els seus germans i germanes. Crec, fins i tot, que algun besavi ja hi havia passat, per allà.\nAra, però, ja no hi eren, ni tampoc la majoria de famílies i veïnes de qui ens n’explicaven somnis, rialles, plors i futurs, que ja eren passat. Tampoc quedaven, ja, gaire cases com la nostra, ja que quedaven buides, es feien malbé i les tiraven a terra; al seu lloc, hi construïen blocs grisos, de color i de vida. Érem com un record del passat, enmig d’un present on jo no hi veia futur.\nApoltronada al llit, ma germana feia com si no sentís res. Si ens entreteníem a baixar, si trigàvem més del que tocava, la mare ens avisava ja de més mala gana. I si pujava, potser ens trobava encara imaginant, intentant no haver de parar taula. Però els estius també eren per aprendre que durant les vacances també toca treballar.\nUn cop ho vam escriure, n’Ada ens va dir que calia tenir en compte 6 factors a l’hora d’escriure, a saber:\nEns va deixar 5 minuts per a retocar el text, aviam si ens hi ajustàvem; val a dir que ho vaig saber fer ben poc… La valoració posterior va servir per a prendre nota dels errors i mancances. Aviam si a la propera surt millor!\nTagged: escriptura, la Tribu, literatura\n« [10/02/2020, Curs d’escriptura creativa] Primer encàrrec\n[01/12/2019, L’Accent] Amb la vida digna al centre per combatre el feixisme »\nYou are currently reading [03/02/2020, Curs d’escriptura creativa] Primeres pinzellades at a destemps.


Bruxelles- Proche Centre Historique Appartement Brussel•les Bèlgica - Ofertes d'hotels amb els MILLORS DESCOMPTES EN LÍNIA\n313 Avenue Brugmann, Forest / Vorst, Brussel•les, Bèlgica, 1180 - Veure al mapa\nMés informació sobre Bruxelles- Proche Centre Historique Appartement\nConvenientment situat a Brussel•les, Bruxelles- Proche Centre Historique Appartement és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nEl Bruxelles- Proche Centre Historique Appartement, s'esforça al màxim per tal que els seus hostes es tribin còmodes. Per tal d'assolir això, l'hotel compta amb els millors serveis i instal.lacions. Per a la comoditat i comfort dels seus clients, l'hotel ofereix habitació familiar.\nA més, totes les habitacions ofereixen una gran varietat de comoditats com ara aire condicionat, calefacció, escriptori, llits extrallargs (> 2 metres), ventilador per satisfer els clients més exigents. A més, l'oci que l'hotel ofereix assegurarà que tengui molt a fer durant el dia. Si buscau un allotjament còmode i adequat a Brussel•les, faci de Bruxelles- Proche Centre Historique Appartement la vostra llar.\nTots els tipus de viatgers (11) Parelles (1) Viatgers en solitari (2) Famílies amb infants petits (2) Famílies amb infants grans (2) Grups (4)


Mons. Saiz Meneses presideix la peregrinació interdiocesana a Lourdes - Bisbat de Terrassa\nMons. Saiz Meneses presideix la peregrinació interdiocesana a Lourdes\nMons. Saiz Meneses presideix la peregrinació interdiocesana a Lourdes https://www.bisbatdeterrassa.org/ca/actualitat/noticies/mons-saiz-meneses-presideix-la-peregrinacio-interdiocesana-a-lourdes https://www.bisbatdeterrassa.org/ca/actualitat/noticies/mons-saiz-meneses-presideix-la-peregrinacio-interdiocesana-a-lourdes\nEntre els dies 19 i 23 de setembre ha tingut lloc el 155 pelegrinatge de la Hospitalitat de la Mare de Déu de Lourdes de les diòcesis de Barcelona, Terrassa i Sant Feliu de Llobregat al Santuari de Lourdes, a França.\nEnguany la peregrinació ha estat presidida per Mons. Josep Àngel Saiz Meneses, bisbe de Terrassa.\nEn la seva salutació amb tots els hospitalaris, el primer dia, Mons. Saiz Meneses els va recordar el missatge de Lourdes en el marc de l’Any de la Fe, insistint especialment en deixar-se convertir per Déu. Citant al papa Francesc, va convidar a no tenir por ni de les dificultats ambientals, ni de les flaqueses personals i a comprometre’s especialment amb els més necessitats.\nL’endemà divendres va presidir la Missa a l’Altar del Roser amb els peregrins, convidant especialment al seguiment del Senyor des de la confiança en Déu. Comentant les lectures del dia va reflexionar sobre la necessitat de fonamentar la seguretat en Déu, que és la roca ferma, i no en les realitats materials. Lourdes ajuda a experimentar-ho una vegada més. El mateix dia a la tarda va presidir l’acte penitencial.\nEl dissabte dia 21 de setembre presidí la Missa a la Gruta de la Mare de Déu en la festa litúrgica de Sant Mateu. Prenent la imatge del cobrador d’impostos esdevingut apòstol, va recordar la necessitat de l’encontre amb el Senyor que capgira la vida humana i li dóna plenitud. El Santuari de Lourdes, acompanyats per la Mare de Déu, és un lloc propici per tenir aquest encontre enmig de la vida, entreteixida també amb moments de malaltia i de foscor.\nDesprés de la missa saludà tots els malalts i hospitalaris mentre passaven per la Gruta. Aquella mateixa tarda va presidir la Processó amb el Santíssim.\nFinalment el diumenge va concelebrar a la Missa internacional a la Basílica de Sant Pius X i va presidir el dinar de germanor amb tota la peregrinació.


Des del Castell: Pel·lícula de ficció:\nPer tots aquells que volíeu veure les denúncies, ja són públiques i les podeu consultar a la web de l’arbreda.\nRecupero l’escrit irònic que en vaig fer el seu dia, ja que suposo que el debat es reobrirà.\nPublicat per: Sentinella en vetlla: a les 14:03:00\nCosta de creure que un ajuntament denuncïi als seus ciutadants per un bon comportament, encara que contrari als seus ideals polítics i, no ens enganyem, personals. Perquè hi ha molts interessos personals dels polítics al darrere del tema de la riera.\nSegons sembla, aquesta és la feina de la policia. Era la seva obligació.\nla seva obligació podia ser explicar de manera "objectiva" els fets no subjectivament com ho fan. Calia anomenar 7 persones?, quin criteri han seguit per nomenar aquestes 7 i no unes altres?. Això no és subjectivitat?\nAcabo de mirar a la pagina d'esquerra l'escrit que el director de l'ACA va enviar a l'Ajuntament quan es van paralitzar les obres de l'arbreda i diu :\naturar els treballs de la tala d'arbres i procedir a la neteja de branques de l'àmbit de la llera.... Pel que fa a la resta de sectors, aigües AMUNT i avall de la zona de l'arbreda, segueix el procés constructiu d'acord amb el projecte..."\nper tant aigües amunt pensen emprar formigó, un tram tapat i un tram destapat...\nFixa't tu, quines coses!\nquina sorpresa, ai,ai, quina por!\nCrec que la feina de la policia es vetllar per la seguretat dels ciutadans, és la d'informar objectivament, és la de fer complir les normes i les lleis.... i, crec no és la subjectivitat, fer complir les normes? depèn de l'agent.\nCastigar més que no protegir és la dinàmica.\nl'actuació policial ha estat correcte en general, ha fallat l'actuació política. no oblideu que la policia està a les ordres d'alcaldia. No calia interposar cap denúncia i molt menys identificar a uns quants.


Bandas de Música en Mestalla: la Unió Musical de Llíria, en el Trofeu Taronja (Valencia CF - Inter) - Superdeporte\nLa Unió Musical de Llíria, en el Trofeu Taronja\nL'agrupació juvenil va ser fundada a l'any 1959 formada per 28 xiquets menors de 9 anys\njesús i. bosch 11.08.2019 | 11:21\nLa Unió Musical de Llíria, en el Trofeu TaronjaF. CALABUIG\nLa Banda Juvenil de la Unió Musical de Llíria participà ahir a Mestalla en el partit del Trofeu Taronja que van disputar València-Inter. La banda, a les ordres del director Esteban Espinosa García, va interpretar les obres: «Paquito el chocolatero», «Amparito Roca», «Ateneo Musical», «Xàbia», l'himne «Amunt València» i la marxa «Valencia».\nLa Banda Juvenil Unió Musical de Llíria va ser fundada pel director de la Banda Simfònica, Francisco Villarejo, l'any 1959. Aquest any es compleixen 60 anys de la seua primera actuació. En aquesta ocasió la Banda Juvenil estigué formada per 28 xiquets menors de 9 anys. Al 1960 obtingué el Primer Premi en el Certamen de Pas-dobles de Gandia. En 1964, la Banda Juvenil es presentà al Concurs de Bandes Juvenils de València i aconseguí el Primer Premi.\nLes seues actuacions han sigut molt nombroses per les ciutats de la Comunitat Valenciana i en diverses parts d'Espanya. Ha actuat a València, Barcelona, Port Aventura i en 1995 realitzà una gira per Extremadura actuant en diverses ciutats i en el «Festival Internacional de la Sierra» celebrat a Fregenal de la Sierra (Badajoz). En 1996 realitza una gira per la Borgonya francesa i actuà en les localitats de Toulousse, Bergerac, Gujan-Mestras i Monpazair i en 2017 participà dins de la celebració dels actes del 25 aniversari de la inauguració del parc de Disney a París, encapçalant el desfile de la cavalcada que es realitza cada vesprada.\nBanda Juvenil de la Unió Musical de Llíria


Jordi Borràs, Patrícia Plaja, Jordi Baró i Joan M. Pou participen en una nova edició de l’Experiència de Periodista, patrocinada per Repsol | Notícies / Noticias Tarragona diari digital Tarragona21\nSara Sans i Josep Bertran, signant el conveni\nLa proposta té molt bona acollida cada any a Tarragona i suposa una experència innovadora que el Col·legi voldria traslladar a la resta de demarcacions catalanes.\nEl fotoperiodista Jordi Borràs inaugurarà el cicle dilluns 19 de febrer; dilluns 26 de febrer, serà el torn de la cap de comunicació dels Mossos d’Esquadra, Patrícia Plaja; el 12 de març, hi participarà Jordi Baró, corresponsal de Catalunya Ràdio a Brussel·les; i el punt i final del cicle el posarà, el 13 de març, Joan M. Pou, periodista conegut per la retransmissió dels partits del Barça a RAC1, a més de presentar altres programes de ràdio i televisió.\nL’objectiu del cicle de conferències és que reconeguts professionals dels mitjans de comunicació posin a l’abast del públic la seva visió del món de la comunicació i la vivència personal del procés d’informació pública. Es busca la varietat de mitjans on hagi treballay els periodistes i de procedència geogràfica. Sol venir cada any algun periodista relacionat amb la demarcació de Tarragona.\nEn aquest sentit, l’acord, iniciat l’any 2013, estableix el patrocini per part de Repsol de la desena edició de l’Experiència de Periodista, que inclou la inserció de baners publicitaris a diversos mitjans i l’edició de material gràfic de les conferències; el patrocini d’una jornada de caràcter formatiu sobre temes tècnics; una ajut destinat a facilitar les sessions de formació i desenvolupament que ofereix el Col·legi i l’organització d’una visita submarina per a periodistes als biòtops de la costa de Tarragona.\nLa presidenta de la Demarcació de Tarragona del Col·legi de Periodistes, Sara Sans, i el responsable de Comunicació i de Relacions Externes de Repsol a Tarragona, Josep Bertran, han oficialitzat avui la reedició, per cinquè any consecutiu, d’aquest compromís de col·laboració.\nJordi Borràs (Barcelona, 1981). Il·lustrador i fotoperiodista. Especialista en qüestions socials i moviments d’ultradreta que actuen a Catalunya. Treballa com a reporter gràfic freelance en mitjans com El Món, Crític, Nació Digital, ViceNews o Gaztezulo. És autor dels llibres Warcelona, una història de violència, Plus ultra. Una crònica gràfica de l’espanyolisme a Catalunya i Desmuntant Societat Civil Catalana.\nPatrícia Plaja (Begur, 1981). Periodista i màster d’entreteniment en l’àmbit televisiu. L’any 2008 es va incorporar a l’Àrea de Comunicació dels Mossos d’Esquadra i des del 2014, n’és la cap. També col·labora amb diverses universitats en matèria de comunicació en situació de crisi. Anteriorment va treballar a El Punt Avui i Cadena Ser.\nJordi Baró (Reus, 1983). Periodista i especialista en lideratge i innovació social a les ONG. Corresponsal de Catalunya Ràdio a Brussel·les des del 2017. Abans de passar per la secció d’internacional, va treballar com a redactor d’economia i política a la delegació de Tarragona i a Catalunya Informació.\nJoan M. Pou (Barcelona, 1974). Periodista amb una àmplia trajectòria en l’àmbit esportiu. Des del 2000 és locutor dels partits del Barça a RAC1, ràdio on també va conduir l’informatiu nocturn No ho sé. El gener de 2018 ha estrenat el programa ‘Cases d’algú’, que presenta a TV3.


Detingut per abusar d'una dona als Sanfermines\nActualitzada 09/07/2018 a les 09:36\nPrimeres denúncies per tocaments a Pamplona || Detingut el presumpte assassí d’una dona de vint-i-quatre anys a Lepe\nLa junta local de Protecció Civil de Pamplona va informar ahir dels dos primers casos de presumptes abusos sexuals a les festes que la ciutat celebra en honor a Sant Fermí. En aquest sentit, les dos agressions haurien consistit en “tocaments” a dones. Així les coses, les forces de seguretat van arrestar un individu per ser el presumpte autor d’una d’aquestes, sense que hagin transcendit més dades sobre el que va succeir. En tots dos casos, l’ajuntament de la capital navarresa va posar a disposició de les víctimes el protocol d’atenció i acompanyament. D’altra banda, la Guàrdia Civil va detenir ahir el presumpte assassí de la seua parella, una dona de vint-i-quatre anys trobada morta dissabte a la seua casa de Lepe (Huelva). L’home, que va fugir, estava amagat a Tariquejos, una localitat que està a uns deu quilòmetres del lloc dels fets.\nEn un altre ordre de coses, agents de la Policia Nacional van arrestar divendres un home a la localitat alacantina d’Elda com a presumpte autor d’una agressió sexual a una cambrera. El detingut, que era client del local en el qual treballava la víctima, hauria aprofitat el moment en què aquesta es disposava a netejar els banys per introduir-la a dins per força i agredir-la. En vista de la situació, l’agredida va cridar demanant auxili i l’individu va fugir del lloc. No obstant, van aconseguir identificar-lo i l’han posat a disposició judicial. D’altra banda, la Policia Nacional investiga diversos casos de sèxting a Castelló. Aquesta modalitat de xantatge consisteix a xatejar amb altres persones a través d’internet fingint una relació amorosa. Posteriorment, el delinqüent sol·licita imatges de contingut sexual a la víctima i, una vegada obtingudes, l’amenaça de fer-les públiques si no li paga una quantitat determinada de diners. L’import exigit oscil·la entre els 1.500 i els 5.000 euros.\nInvestiguen casos de sèxting, que consisteix a demanar diners a canvi de no publicar fotos eròtiques\nPer la seua banda, l’Audiència de les Balears jutja avui dilluns un jove acusat d’haver intentat agredir una dona en un replà el mes de març del 2017. La Fiscalia demana vuit anys de presó.


Obertes les inscripcions per a l'ECO MEDA GREEN FÒRUM | | SCP/RAC - Regional Activity Centre for Sustainable Consumption and Production\nResol: * 7 + 12 =\nArxiu de notícies » Obertes les inscripcions per a l'ECO MEDA GREEN FÒRUM\nL'ECO MEDA GREEN FORUM s’ha convertit en l’esdeveniment de networking més especialitzat en energies renovables i en l’economia verda del Mediterrani. Reuneix als principals actors del sector i experts de més alt nivell per a discutir com la integració del medi ambient, com factor de competitivitat de les empreses, pot convertir-se en el motor de la recuperació econòmica mundial i en la transició cap a una economia sostenible. El programa, minuciosament estructurat, promou la proliferació i la comprensió de la indústria i actua com una excel•lent plataforma per a fer negocis.\nL’objectiu principal és fomentar l'intercanvi de coneixements entre els experts en relació a les prioritats i els desafiaments del medi ambient, per promoure l’economia verda i ajudar a les empreses a implementar programes de sostenibilitat mitjançant l’ús eficient dels recursos i una producció més neta.\nL'ECO MEDA GREEN FORUM busca donar resposta a les necessitats empresarials en termes de rendibilitat i competitivitat, considerant el medi ambient com una part fonamental de l’estratègia empresarial. Amb la creació d’un marc de debat i de reflexió entre els experts d’alt nivell i els actors clau del sector públic i privat, el fòrum té com objectiu proporcionar informació rellevant als responsables polítics que han de posar en pràctica les prioritats de la Unió pel Mediterrani, i al mateix temps promoure l’economia verda entre les empreses.\nEl fòrum s’obrirà amb una visió general dels avantatges per a les empreses d’integrar el medi ambient en la seva estratègia comercial en diferents sectors claus en el Mediterrani. Les altres sessions se centraran en tres reptes ambientals i econòmics per a la regió: la planificació urbana, els residus sòlids i l’energia. Per a cadascun d’ells, els ponents parlaran de casos d’èxit en el sector i de les oportunitats per a l’economia verda i la inversió verda.\nL’accés a les sessions és gratuït prèvia inscripció a la pàgina web www.medaeconomicweek.org/register